钦定古今图书集成/方舆汇编/职方典/第1132卷 > 《汉川县重建万魁台阁记》吴𦒎
## 钦定古今图书集成/方舆汇编/职方典/第1132卷 > 《汉川县重建万魁台阁记》吴𦒎

汉川县之有台阁，肇自前令郑君文龙揽邑治之形
胜，于城北之隅，得隙地焉。纵横数十弓，畚土为基，筑
台其上，高馆层楼，宏壮靓深，颜曰“万魁台阁。”先是，邑
东郭数患火，乡村多恶疾，岁荐饥，民不聊生，学宫子
弟，科目寥寥。自阁建而诸患屏绝。岁亦有秋，多士振
兴，登朝者相继执国政，盖至今尸郑君之功不衰。岁
戊申，余获宰斯邑，去郑君仅数十年，颓垣败瓦，无复
旧观。邑亦迭罹兵荒，户口仅存。邑之废兴，与阁相终
始。有以修复之说来告者，余颔其言，而尚未有以应
也。会大中丞抚宪林公履亩阅荒，历涢沔而旋休。于
是阁朝邑人而问之，且得其实。爰解橐中装授余曰：
“尔其斥而新之。”遂经始于是年十月，再阅月而告成，
计费金九百馀两。官绅士民相与佽助者，具载《碑记》。
前堂后阁，累土叠砌，视前制有加焉。缙绅学士大夫，
验前之废，睹今之兴，交口啧啧，以为公之独厚于川
邑也夫。公再奉天子命，秉钺于楚，凡八州之内，一夫
不获，一物失所，无不引为己咎。单车就道，一薪一粒，
不以累下邑。邮亭传舍，若罔闻知。所至访民疾苦，儿
童走卒，皆得至其前，劳苦如家人父子。岁潦大祲，士
民环公而泣曰：“公活我！”遮道邀至其境，公弗之迕，具
言其状于朝。蠲本年折数十万，立捐俸囊，遣官赈济，
全活寔亿万计。是岂独汉川一邑为然乎？虽然，公之
仁心惠政，凡十五国之家，弦而户祝者，真不啻子父
之思也。而独于憩茇之顷，更不惮拔毛布发，乞灵于
神鬼异物以相之，则不可谓非独厚于川邑也。南豊
为欧文忠记“醒心亭”，取义于昌黎北湖之诗，而推原
文忠之意，以为“一山之隅、一泉之旁，非公乐也。吾君
优游而无为于上，吾民给足而无憾于下，天下之学
者皆为材且良，鸟兽草木之生者皆得其”宜，公乐也。
若公之志，岂有异乎文忠也哉！余故乐得而书之，为
叙其本末若此。